C 117/80
HR
Službeni list Europske unije
11.3.2022.
četvrtak, 16. rujna 2021.
80.
ističe važan doprinos ribara napretku u znanstvenim spoznajama, bilo njihovim izravnim sudjelovanjem u prikupljanju podataka o ribolovu bilo suradnjom sa znanstvenom zajednicom u pružanju dodatnih informacija o stanju morskog okoliša, vrstama i staništima te njihovom stanju očuvanosti u znanstvene svrhe;
81. primjećuje da osposobljavanje ribara može imati važnu ulogu u daljnjoj uključenosti u ribolovnim aktivnostima i doprinosu tih aktivnosti zaštiti prirode te u podupiranju provedbe i upotrebe održivijih ribolovnih tehnika u skladu s ciljevima ZRP-a koji se odnose na održivo iskorištavanje resursa;
82. naglašava da je razvoj potencijala za inovacije i istraživanje u području mora u najudaljenijim regijama ključan za poticanje rasta plavog gospodarstva u tim regijama; nadalje, dodaje da povećanje njihova sudjelovanja u međunarodnim istraživačkim mrežama koje bi uključivale njihova sveučilišta, uz poznavanje njihovih jedinstvenih obilježja, najudaljenijim regijama može pomoći da ojačaju svoje inovacijske sustave i otvore radna mjesta; poziva Komisiju da uloži napore kako bi se tim regijama pružila odgovarajuća sredstva za učinkovito proučavanje i iskorištavanje njihove biološke raznolikosti;
83.
ističe cilj zajedničke ribarstvene politike koji se odnosi na promicanje selektivnog ribolova te cilj EU-a koji se odnosi na postizanje klimatske neutralnosti do 2050.; ističe napredak ostvaren u pogledu flote kutera s niskim razinama emisija i inovativnim ribolovnim tehnikama kojima se doprinosi postizanju tog cilja za 2050. i cilja selektivnosti; poziva Komisiju da potiče i prioritizira takav razvoj događaja kako bi se sektoru ponudili izgledi zahvaljujući inovacijama;
84. skreće pozornost na to da brodogradnja i znanost zajedno razvijaju pristup „trostruke nule”: nulte stope emisija, nulte stope otpada, nulte stope nesreća na plovilu, kojim se podupire prelazak u projektiranju plovila europskih flota, uključujući artizanalne ribarske flote, na načela koja se u manjoj mjeri temelje na ekonomiji, a u većoj na aspektima kružnog gospodarstva, učinkovitosti i održivosti;
85. primjećuje da bi ribari mogli čak više doprinijeti napretku znanstvenih spoznaja prikupljanjem i bilježenjem okolišnih podataka in situ, pod uvjetom da im se pruže odgovarajuće osposobljavanje i posebne vještine, radi provjere informacija dobivenih preko satelita i drugih instrumenata za daljinsko promatranje; naglašava važnu ulogu sveučilišta i centara za istraživanje mora, u suradnji s pomorskim školama, u pogledu osposobljavanja ribara kako bi zadovoljili tu potrebu; naglašava da je flota Unije, koja se 2019.
sastojala od više od 81 000 ribarskih plovila svih veličina, pružila neusporediv broj platformi koje su konstantno i gotovo svakodnevno prikupljale podatke o ribolovu i ostale podatke o moru; primjećuje da je to struktura koja se može i treba koristiti, uz odgovarajuće poticaje u tu svrhu, za prikupljanje još više podataka o morima Europe i svijeta; apelira na službena znanstvena savjetodavna tijela za ribarstvo kao što su Međunarodno vijeće za istraživanje mora (ICES) ili STECF, da u većoj mjeri koriste podatke koje prikuplja flota EU-a;
86. naglašava da će uključenost mladih i generacijska obnova ne samo osigurati kontinuitet te najstarije djelatnosti plavog gospodarstva, već i zadržati stanovništvo u priobalnim područjima i okolnim ruralnim područjima, čime će se očuvati kulturna baština brojnih obalnih zajednica; smatra da je od ključne važnosti da i mlađe generacije budu informiranije i svjesnije pitanja održivosti, uz nove spoznaje, i potrebe da svi doprinesu rješavanju pitanja klimatskih promjena i borbi protiv klimatskih promjena, koje najteže pogađaju mora i obalna područja posvuda na planetu;
87. smatra bi da sektor ribarstva bio privlačniji mladima kad bi bio povezan s drugim sektorima koji se sve više razvijaju, kao što je turizam, i kad bi ga oni dopunjavali; u tom pogledu apelira na države članice i njihove regije da smanje birokraciju povezanu s ribolovnim turizmom kao izvorom prihoda; nadalje, poziva Komisiju da u okviru postojećih programa EU-a promiče linije potpore za obnovu materijalne i nematerijalne baštine povezane s pomorskim aktivnostima, čuvajući na taj način identitet obalnih zajednica i jačajući njihovo iskorištavanje u turističke svrhe;
88. primjećuje da je zaštita okoliša pitanje koje izaziva sve veću zabrinutost mladih u Europi; naglašava važnost održivog upravljanja ribarstvom kako bi se privukli mladi ribari; poziva na promicanje ribolova koji ima mali utjecaj na okoliš ne samo kao načina za smanjenje učinka ribarstva na morski okoliš, već i za privlačenje novih generacija ribara;
89.
naglašava da ribolovni turizam ima znatan neiskorišteni potencijal;
90. naglašava da je za održiv razvoj i zaštitu morskog okoliša važno uključiti ribare u suradničko pomorsko prostorno planiranje u zajednici;